Številka: 010-64/2020/38

Datum: 16. 6. 2022

**Zadeva: Osnutek Metodologije za oceno učinkov na posamezna družbena področja pri**

 **pripravi predpisov – javna obravnava**

**Spoštovani,**

na Ministrstvu za javno upravo si prizadevamo za dvig kakovosti priprave predpisov, k čemer prispeva tudi priprava kakovostnih ocen učinkov predlogov predpisov. V ta namen je bila pripravljena metodologija s ciljem, da bi imeli pripravljavci predpisov na voljo primerno orodja za ocenjevanje učinkov. Posredujemo vam osnutek metodologije in vas prosimo za mnenje, komentarje oziroma pripombe.

Priprava metodologije za izdelavo ocen učinkov predlogov predpisov na različna družbena področja (na gospodarstvo, na okolje in prostor, na socialno in druga področja) izhaja iz [Akcijskega načrta za izboljšanje procesa priprave predpisov](https://www.stopbirokraciji.gov.si/fileadmin/user_upload/mju/templates/pdf/AN_VG_17-6-2019-b3_P.pdf), sprejetega za obdobje 2019–2022.

Razlogov za sprejem Akcijskega načrta je bilo kar nekaj, in sicer od kršenja Resolucije o normativni dejavnosti, priporočil Računskega sodišča, kakor tudi OECD pregleda regulatornih politik v Sloveniji, kjer se je ugotovilo kar nekaj področij, na katerih bi lahko izboljšali proces priprave predpisov in eno izmed teh je priprava njihovih ocen učinkov. Ocene učinkov se namreč pri predlaganih zakonodajnih spremembah zelo redko pripravljajo v skladu z obstoječim Priročnikom za izvajanje presoje posledic predpisov in politik.

Zaradi izpostavljenega smo v jeseni 2021 začeli s projektom e-Predpisi, v okviru katerega smo pristopili k procesu soustvarjanja metodologij za ocene učinkov, in sicer preko inovativnih metod ter sodelovanja s ključnimi deležniki. V sodelovanju s Skupino Primera kot procesnimi strokovnjaki smo soustvarjali metodologijo s 74 strokovnjaki iz naslednjih organizacij: Generalni sekretariat Vlade Republike Slovenije, Službo Vlade Republike Slovenije za zakonodajo, Ministrstvo za finance, Ministrstvo za gospodarski razvoj in tehnologijo, Ministrstvo za okolje in prostor, Ministrstvo za delo, družino, socialne zadeve in enake možnosti, Ministrstvo za pravosodje, Ministrstvo za kulturo, Ministrstvo za kmetijstvo, gozdarstvo in prehrano, Ministrstvo za notranje zadeve, Ministrstvo za zdravje, Ministrstvo za izobraževanje, znanost in šport, Službo Vlade Republike Slovenije za digitalno preobrazbo, Urad Republike Slovenije za demografijo, Statistični urad Republike Slovenije ter Biotehnično fakulteto Univerze v Ljubljani.

V tem procesu smo najprej opravili analizo mednarodnih praks uporabljenih metodologij v drugih evropskih državah. V nadaljevanju smo se skupaj z nosilci posameznih področij na številnih delavnicah v prvi polovici letošnjega leta lotili pregleda obstoječega stanja v Sloveniji ter priprave novih metodoloških usmeritev na posameznih področjih.

**Pred vami je osnutek pripravljene Metodologije za oceno učinkov predpisov,** ki je nastal v procesu soustvarjanja z naštetimi deležniki. Zelo pomembno nam je, da dobimo **povratno informacijo od vseh deležnikov**, tistih, ki so sodelovali in tistih, ki še niso bili vključeni v pripravo predmetnega dokumenta, nenazadnje nam je pomembno mnenje vse strokovne in širše javnosti.

Želimo si namreč, da bi pripravljena metodologija služila pripravljavcem predpisov, da bodo lahko pripravili kakovostne ocene učinkov, ki bodo odločevalcem omogočale sprejemanje primernejših, boljših in trajnejših odločitev.

Prepričani smo, da bodo tudi s pomočjo projekta e-Predpisi, ki je nastal kot posledica Akcijskega načrta, v prihodnjih letih tako predhodne kot naknadne ocene učinkov na različna družbena področja na takšnem nivoju, da bo Republika Slovenija veljala kot primer dobre prakse priprave ocen učinkov v EU in posledično kakovostnih predpisov.

Prosimo vas za pregled pripravljenega gradiva in posredovanje odziva z vašega delovnega področja na priloženem obrazcu, **najkasneje do 18. julija 2022**, na naslov: gp.mju@gov.si.

Lepo pozdravljeni,

 Sanja Ajanović Hovnik

 ministrica

Priloge:

* Osnutek Metodologije za oceno učinkov predpisov;
* Predloga za podajanje odzivov.